**ŽIVOTOPIS – dr. sc. Darijo Mišković**

Darijo Mišković rođen je 17. rujna 1978. godine u Dubrovniku, Republika Hrvatska.

Nakon završene osnovne škole u Dubrovniku, pohađa srednju Pomorsko-tehničku školu Dubrovnik. Nakon toga upisuje preddiplomski studij nautičkog smjera na Veleučilištu u Dubrovniku koji je 2000. godine završio obranom diplomskog rada stekavši zvanje inženjera pomorskog prometa nautičkog smjera.

Od 2011. godine ponovno upisuje preddiplomski studij nautičkog smjera na Sveučilištu u Dubrovniku koji je 2012. godine završio obranom završnog rada stekavši zvanje sveučilišni prvostupnik, inženjer pomorskog prometa nautičkog smjera. Od 2012. pohađa i diplomski studij na Sveučilištu u Dubrovniku koji je 2014. godine završio obranom diplomskog rada stekavši zvanje magistra inženjera pomorskog prometa. Od 2015. zaposlen na Sveučilištu u Dubrovniku u svojstvu asistenta, te upisuje poslijediplomski doktorski studij Pomorstvo na Pomorskom fakultetu u Rijeci. Na Pomorskom fakultetu Sveučilišta u Rijeci obranio je 2019. godine doktorsku disertaciju pod naslovom "Organizacijski model upravljanja sigurnošću broda s osvrtom na kontejnerske brodove" i stekao akademski stupanj doktora znanosti iz znanstvenog područja tehničkih znanosti, znanstvenog polja tehnologija prometa i transport.

Od 2000. godine plovi u svojstvu vježbenika palube na brodovima za prijevoz kontejnera i za prijevoz rasutih tereta. Zvanje časnika palube stekao je polaganjem ispita 2001. godine, a zvanje prvog časnika palube polaganjem kapetanskog ispita 2010. godine pri lučkoj kapetaniji Dubrovnik. Od 2002. godine plovi u svojstvu časnika palube na brodovima za prijevoz kontejnera, sirove nafte i derivata i ukapljenih plinova. Svjedodžbu Zapovjednika broda od 3000 BT ili većeg stječe 2010. godine.

Od 2010. godine postaje državni službenik u Ministarstvu pomorstva, prometa i infrastrukture kao nautičar II. vrste u Odjelu za upravljanje i nadzor pomorskog prometa, poslove traganja i spašavanja u Lučkoj kapetaniji Dubrovnik, a potom od 2012. godine i kao VTS i SAR koordinator u Nacionalnoj središnjici za nadzor i upravljanje pomorskim prometom – VTS centar Dubrovnik. Tijekom zaposlenja u Ministarstvu prometa, prometa i infrastrukture stječe osposobljenost za rad na VTMIS sustavu za nadzor pomorskog prometa.

Od siječnja 2015. godine do listopada 2019. zaposlen je na Pomorskom odjelu Sveučilišta u Dubrovniku u svojstvu asistenta, te od studenog 2019. do danas u svojstvu poslijedoktoranda, te izvodi nastavu iz kolegija: ''Osnove navigacije'', ''Osnove plovidbe", "Održavanje broda", "Planiranje putovanja", ''Straža, nadzor i sigurnost'' , "Održavanje broda i pregledi" i "Tehnologija prijevoza tekućih tereta".

Upisan je u upis znanstvenika pod brojem 346515. U svojstvu suradnika u 2016. godini sudjeluje na znanstvenom projektu "TRECVET Core Curriculum for Skippers of Small Commercial Vessels (TCC-SCV)'', voditelj projekta: dr. sc. Đani Mohović.

Kao autor i koautor objavio je 14 znanstvenih radova u časopisima i zbornicima radova znanstvenih skupova u zemlji i inozemstvu. Imenovan je za mladoga urednika međunarodnog znanstvenog časopisa za more i pomorstvo *Naše More* od prosinca 2018. godine. Ima aktivno znanje engleskog jezika. Oženjen je i otac jednog djeteta.